Europos Parlamento rezoliucija dėl Baltarusijos



Oficialusis leidinys 227 E , 21/09/2006 p. 0585 - 0588



P6_TA(2005)0363 Baltarusija Europos Parlamento rezoliucija dėl Baltarusijos Europos Parlamentas, - atsižvelgdamas į ankstesnes Europos Parlamento rezoliucijas dėl padėties Baltarusijoje, - atsižvelgdamas visų pirma į 2005 m. kovo 10 d. Europos Parlamento rezoliuciją dėl Baltarusijos [1] ir 2005 m. liepos 7 d. Europos Parlamento rezoliuciją dėl politinės padėties ir žiniasklaidos nepriklausomumo Baltarusijoje [2], - atsižvelgdamas į Sacharovo premiją už minties laisvę, kuria 2004 m. gruodžio mėn. Parlamentas apdovanojo Baltarusijos žurnalistų asociaciją, - atsižvelgdamas į 2005 m. balandžio 12 d. Jungtinių Tautų rezoliuciją dėl žmogaus teisių padėties Baltarusijoje, - atsižvelgdamas visų pirma į "ES veiksmų planą demokratijai Baltarusijoje skatinti", kurį 2005 m. vasario 23 d. priėmė Europos Parlamento delegacija ryšiams su Baltarusija, - atsižvelgdamas į 2004 m. gegužės 12 d. Komisijos komunikatą dėl Europos kaimynystės politikos (KOM(2004)0373), - atsižvelgdamas į Europos Tarybos Parlamentinės Asamblėjos rezoliucijas dėl padėties Baltarusijoje ir ypač į 2004 m. balandžio 28 d. Europos Parlamento rezoliuciją dėl spaudos persekiojimo Baltarusijos Respublikoje, - atsižvelgdamas į ES sankcijas prieš Baltarusijos pareigūnus, priimtas 2004 m. liepos 2 d., po to, kai be žinios dingo trys Baltarusijos opozicijos vadovai ir vienas žurnalistas, - atsižvelgdamas į 2005 m. rugpjūčio 2 d., 2005 m. rugpjūčio 12 d. ir 2005 m. rugpjūčio 30 d. ES pirmininkaujančios valstybės narės pareiškimus dėl Baltarusijos, - atsižvelgdamas į Komisijos sprendimą su Deutsche Welle Radio pasirašyti 138000 eurų vertės sutartį, pagal kurią pastaroji vienerius metus nuo 2005 m. lapkričio 1 d. per radiją ir internetu transliuotų nepriklausomas laidas Baltarusijai, - atsižvelgdamas į Darbo tvarkos taisyklių 103 straipsnio 4 dalį, A. kadangi padėtis Baltarusijoje ne tik nepagerėjo, bet net pablogėjo tiek, kad žmogaus teisės akivaizdžiai pažeidinėjamos, Žemesnieji rūmai negali įgyvendinti savo įstatymų leidybos teisių, o ekonominį gyvenimą kontroliuoja Prezidentas; kadangi šie pažeidimai apima ir demokratinės opozicijos veikėjų įkalinimą bei kitas prieš juos naudojamų represijų formas, B. kadangi per pastaruosius kelerius metus kelios politinės partijos, 22 nepriklausomi laikraščiai ir daugiau kaip 50 demokratiją remiančių įvairaus lygmens ir politinių įsitikinimų NVO bei kelios švietimo įstaigos buvo uždarytos dėl "techninių" priežasčių, tačiau kiekvienu atveju buvo akivaizdu, kad šios organizacijos buvo nubaustos už Prezidento ir jo vykdomos politikos kritiką, C. kadangi Baltarusijos Teisingumo ministras Viktar Halavanau priėmė dekretą dėl privalomos politinių partijų, profesinių sąjungų, koalicijų, pilietinių iniciatyvų ir judėjimų registracijos, siekdamas užkirsti kelią politinių jėgų, kurios kitais metais vyksiančių prezidento rinkimų metu ketina remti Aleksandro Lukašenkos oponentą, susivienijimui, D. kadangi 2005 m. rugsėjo 13 d. Baltarusijos prezidentas A. Lukašenka priėmė dekretą, suteikiantį jam teisę atleisti nuo bausmės už turtinius nusikaltimus, tuo siekdamas vienose rankose sukoncentruoti visą šalies valdžią, įskaitant ir teisminę, E. kadangi 2005 m. balandžio mėn. JT Žmogaus teisių komisija kritiškai įvertino Baltarusiją už nuolat gaunamus pranešimus apie NVO, tautinių mažumų organizacijų, nepriklausomų žiniasklaidos priemonių, opozicinių politinių partijų, nepriklausomų profesinių sąjungų ir religinių organizacijų persekiojimą ir uždarymą, asmenų, įsitraukusių į demokratinę veiklą, įskaitant nepriklausomą žiniasklaidą, persekiojimą, F. kadangi Baltarusijoje uždarius nepriklausomus universitetus, Vilniuje buvo įkurtas Europos Humanitarinis universitetas išeivijoje gyvenantiems Baltarusijos studentams, G. kadangi Baltarusijoje dėl politinių motyvų vis dar suiminėjami asmenys ir teisiami demokratinio judėjimo aktyvistai bei nepriklausomi žurnalistai, o taip pat deportuojami užsienio piliečiai, H. kadangi nebuvo padaryta pažangos tiriant daugelio asmenų dingimo aplinkybes, I. kadangi 2005 m. gegužės 12 d. Baltarusijos Teisingumo ministerija Baltarusijos lenkų sąjungos vadovybę paskelbė neteisėta, spaustuvė vyriausybės nurodymu atsisakė spausdinti lenkų savaitraštį Glos znad Niemna bei po vyriausybės priedanga buvo išspausdinti suklastoti laikraščio numeriai, J. kadangi 2005 m. rugpjūčio 27 d. A. Lukašenkos režimas sušaukė Baltarusijos lenkų sąjungos valdybos posėdį, kad būtų priversta atsistatydinti demokratiška ir teisėtai išrinkta vadovybė ir ji pakeista režimui lojalia valdyba, K. kadangi nuolat blogėja kitų mažumų, įskaitant ir romų tautybės asmenis bei religines mažumas, padėtis: protestantų bažnyčios buvo uždarytos, o evangelikų – uždraustos, L. kadangi trukdoma naudotis teise į informacijos laisvę, kadangi ir nacionalinės, ir regioninės televizijos programos sutelktos valdžios rankose, o interneto ryšys nukreipiamas per valstybinę įmonę, užblokavusią ne vieną interneto prieigą ir svetainę, M. kadangi visi kabelinės televizijos operatoriai persekiojami už Baltarusijos vyriausybės nepatvirtintų užsienio kanalų transliavimą; kadangi šiuo pagrindu Baltarusijos kabelinės televizijos operatoriams buvo uždrausta transliuoti visus Ukrainos kanalus ir Lenkijos kanalą Polonia, N. kadangi valdžios institucijos nutraukė naujų laikraščių registravimą, kasdien vyksta teismo procesai prieš laikraščius ir žurnalistus, o daugumai gyvuojančių laikraščių buvo paskirtos didelės baudos, dėl kurių jie negali būti toliau spausdinami, O. kadangi prezidentas A. Lukašenka praktiškai užkirto kelią tarptautiniam NVO tinklui Europoje ir Baltarusijoje padėti vaikams, kenčiantiems nuo Černobylio katastrofos padarinių, išvykti gydytis į įvairias užsienio šalis, P. kadangi po kelių diplomatų, kurie atmetė prezidento A. Lukašenkos Lenkijai mestus kaltinimus dėl kišimosi į Baltarusijos vidaus reikalus, išsiuntimo Lenkija laikinai atšaukė savo ambasadorių Minske, Q. kadangi 2005 m. rugsėjo 15 d. Niujorke vykusio Jungtinių Tautų aukščiausio lygio viršūnių susitikimo metu A. Lukašenka apkaltino JT žmogaus teisių organus tuo, kad jais naudojamasi siekiant kontroliuoti kitas šalis, R. kadangi Taryba Baltarusijos atžvilgiu laikosi nepakankamai ryžtingos pozicijos, 1. griežtai smerkia tai, kad Baltarusijos valdžia beatodairiškai puola žiniasklaidos atstovus, mažumas ir aktyvius žmogaus teisių gynėjus, opozicijos narius, religinius lyderius ir laisvai Prezidentą bei valdžią bandančius kritikuoti asmenis, o tai įrodo savavališki suėmimai, netinkamas elgesys su sulaikytaisiais, asmenų dingimo be žinios atvejai, persekiojimas politiniais motyvais ir kiti pagrindinius demokratijos ir teisinės valstybės principus pažeidžiantys represiniai veiksmai; 2. smerkia 2005 m. rugpjūčio 17 d. Baltarusijos valdžios priimtą dekreto Nr. 460 dėl užsienio pagalbos priėmimo nuostatų pakeitimą, papildant tikslų, kuriems išorės pagalba negali būti priimama, sąrašą: pažymi, kad dabar draudžiama priimti ir naudoti tarptautinę pagalbą "nekonstituciniams tikslams", siekiant nuversti valdžią, kištis į Baltarusijos vidaus reikalus, rengti rinkimus ar referendumus, organizuoti susirinkimus, mitingus, piketus ar streikus arba rengti ir platinti propagandinę medžiagą, taip pat nebegalima organizuoti konferencijų, seminarų ar susitikimų kokia nors forma naudojant užsienio pagalbą; 3. smerkia 2005 m. rugpjūčio 22 d. valdžios sprendimą uždrausti Evangelikų reformatų bažnyčią, kuri daugiau nei 400 metų egzistavo Baltarusijoje, tačiau buvo paskelbta neteisėta dėl to, kad bendruomenė neturėjo juridinio adreso, ir negalėjo būti užregistruota dėl to, kad valdžios institucijos prieš tai ją iškeldino iš visų maldos namų, tuo pažeisdama Baltarusijos įstatymą dėl tikėjimo laisvės; 4. smerkia prieš Baltarusijos lenkų sąjungą (ZPB) nukreiptus vyriausybės veiksmus kaip pamatinių Europos Tarybos 1995 m. Tautinių mažumų apsaugos pagrindų konvencijos principų pažeidimą ir kaip bandymą suvaržyti didžiausios NVO, kuri buvo viena iš nedaugelio vyriausybės nekontroliuojamų organizacijų, veiklą; primena, kad pagarba mažumų teisėms taip pat apima ir susirinkimų laisvę bei organizacijos įstatuose numatytų išrinktų organų pripažinimą; smerkia vyriausybės bandymą perimti Glos znad Niemna kontrolę; 5. smerkia nuolatinį lenkų mažumos aktyvistų, siekiančių išsaugoti savo asociacijos nepriklausomumą, persekiojimą; pažymi, kad aktyviausi asmenys žeminami nuolat jiems teikiant šaukimus į prokuratūrą ir policiją, kad per pastarąsias savaites ZPB lyderė Angelika Borys buvo apklausiama daugiau nei 50 kartų, o vienas iš ZPB steigėjų ir dabartiniam pirmininko pavaduotojui Tadeusz Gawin buvo skirta 30 dienų laisvės atėmimo bausmė; 6. smerkia tai, kad remiantis nepagrįstais baudžiamaisiais kaltinimais ZPB lyderiams Jozef Parzecki, Wieslaw Kiewlak, Andrzej Pisalnik ir Andrzej Poczobut buvo skirtos laisvės atėmimo iki 2 metų bausmės; 7. smerkia Baltarusijos valdžios vykdomą visišką Baltarusijos romų mažumos izoliavimą, kurios pagrindinės piliečių teisės buvo apribotos, ir griežtai smerkia oficialioje žiniasklaidoje skatinamą neapykantą romų atžvilgiu; 8. smerkia Baltarusijos valdžią už tai, kad Europos Parlamento narių delegacijai, 2005 m. rugpjūčio 8 d. vykusiai susipažinti su padėtimi Baltarusijoje, nebuvo išduotos vizos įvažiuoti į Baltarusiją; 9. ragina Tarybą ir Komisiją parengti NVO ir žmogaus teisių bei mažumų gynėjų stipendijų, viešnagių ir stažuočių programas; 10. mano, kad jeigu Baltarusijos valdžios institucijos nepagerins padėties žodžio, susirinkimų ir religijos laisvių atžvilgiu ir ji toliau blogės, Komisija, Taryba ir Parlamentas turėtų išplėsti Baltarusijos valdžios pareigūnų, kuriems uždrausta įvažiuoti į ES teritoriją, sąrašą į jį įtraukiant su persekiojimu susijusius pareigūnus; mano, kad sankcijos prezidento A. Lukašenkos režimui taip pat turėtų apimti Baltarusijos valdžios užsienyje laikomo turto įšaldymą; 11. dar kartą pabrėžia, kad tolesnė ES santykių su Baltarusija raida taip pat priklausys nuo demokratijos bei reformų šioje šalyje pažangos ir baltarusių galimybių turėti objektyvią, laisvą ir skaidrią žiniasklaidą, taip pat nuo to, kaip laikomasi mažumų ir tikėjimo teisių ir laisvių; 12. džiaugiasi Komisijos sprendimu ir toliau remti nepriklausomų laidų transliavimą Baltarusijai; pabrėžia, kad ypatingai svarbu Baltarusijos visuomenei teikti patikimą ir nepriklausomą informaciją; dar kartą ragina Tarybą ir Komisiją veikti laikantis kaimynystės strategijos remiant Baltarusijos pilietinę visuomenę bei sukurti su Europos kaimynystės politika susijusią finansinę programą, kurioje paramos priemonės būtų pritaikytos Baltarusijai; primygtinai ragina Tarybą ir Komisiją kuo skubiau teikti dar didesnę paramą laisvai žiniasklaidai ir nepriklausomoms NVO Baltarusijoje ir plėtoti transliavimo iniciatyvas; 13. ragina Komisiją užtikrinti, kad ES lėšos arba parama iš ES biudžeto nebūtų skiriama vadinamosioms "pseudo NVO", kurias Baltarusijos valdžia įsteigė siekdama gauti lėšų iš ES biudžeto; 14. ragina Komisiją ir Tarybą remti demokratiškai išrinktą ZPB valdybą ir demokratiškai išrinktas kitų NVO valdybas, kurios taip pat patiria A. Lukašenkos režimo represijas; 15. ragina suburti aukšto lygio ad-hoc delegaciją vykti į Baltarusiją susipažinti su padėtimi vietoje ir pateikti Parlamentui atitinkamą pranešimą; 16. aktyviai remia Komisijos pirmininko iniciatyvą nusiųsti specialų pasiuntinį žmogaus teisių padėčiai Baltarusijoje stebėti ir ragina pagreitinti Europos Sąjungos nuolatinės atstovybės steigimo Baltarusijoje steigimo procesą, kad ji galėtų geriau skleisti informaciją, koordinuoti projektus ir stebėti padėtį Baltarusijoje; 17. ragina Tarybą ir Komisiją iškelti Baltarusijos klausimą derantis su Rusijos valdžios institucijomis, siekiant nustatyti bendrą atsakomybę už tai, kad būtų paskatinti konkretūs demokratinai pokyčiai šioje šalyje; 18. ragina visas ES valstybes nares Baltarusijos piliečiams įvesti nemokamą vizų režimą; 19. ragina Europos politines partijas ir Europos Parlamento frakcijas stiprinti ryšius su Baltarusijos opozicija ir reikšti jai aktyvesnę politinę paramą; 20. paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, ESBO ir Europos Tarybos parlamentinėms asamblėjoms. [1] Priimti tekstai, P6_TA(2005)0080. [2] Priimti tekstai, P6_TA(2005)0295. --------------------------------------------------